ก่อนหน้านี้ดิฉันทานยาคุมเนื่องจากมีประจำเดือนมาไม่ปกติ คุณจึงให้ทานยาคุมเพื่อปรับฮอร์โมน ต่อมาช่วงเดือนเมษามีเรื่องโควิททำให้ต้องเลื่อนนัดคุณ แล้วร้านขายยาแถวบ้านปิดจึงไม่ได้ทานยาคุม ในเดือนเมษาดิฉันก็มีเพศสัมพันธ์กับแฟนโดยการสวมถุงยางอนามัยเกือบทุกครั้ง มีแค่ครั้งสองครั้งที่ไม่ได้ใส่ในตอนแรก และไม่ได้ปล่อยใน แต่ก็ยังอยู่ในช่วง 7 วันหลังจากประจำเดือนมา ต่อมาช่วงปลายเดือนเมษาประจำเดือนมาช้าไป 3-4 วัน คือประจำเดือนควรมาวันที่ 30 เมษา ประจำเดือนก่อนหน้านั้นคือมาวันที่ 1 เมษาค่ะ แต่วันที่ 30 เมษายังไม่มา จึงซื้อที่ตรวจมาขึ้นแค่ขีดเดียว หลังจากนั้นวันที่ 6 (วันที่ 6 พ.ค.) มีเลือดออกมาแต่ไม่เยอะมาก แต่ก่อนหน้าน้ันมีอาการเหมือนคนใกล้จะมีประจำเดือนมา ทั้งเจ็บหน้าอก ปวดท้องหน่วงๆ ดิฉันจึงคิดว่าวันนั้นคือประจำเดือนมา จึงเริ่มทานยาคุมวันนั้นเป็นวันแรกค่ะ แล้วหลังจากนั้นก็มีเลือดออกเหมือนมีประจำเดือนมาประมาณ 5 วัน พอวันที่ 11 พ.ค.ดิฉันออกกำลังกายท่ากายบริหารปกติอยู่ดีๆ ก็หน้ามืดจะเป็นลม และมีอาการเวียนหัวจนอาเจียนออกมานิดหน่อย พอวันรุ่งขึ้นตื่นมามีอาการเหมือนบ้านหมุน ทรงตัวไม่ได้ ทำให้คลื่นไส้ ต้องนอนทั้งวัน พออีกวันมีอาการดีขึ้นมีแค่เวียนหัว คลื่นไส้ มีไข้เล็กน้อย หลังจากนั้นก็มีอาการปัจสาวะบ่อย และหิวบ่อยด้วยค่ะ แต่ซื้อที่ตรวจครรภ์มาผลก็ยังไม่ขึ้นสองขีดนะคะ แต่ก็แอบกังวลว่าจะท้องรึป่าว ขอถามคุณดังนี้1. การที่ดิฉันทานยาคุมโดยนับวันที่มีเลือดออกไม่ว่าจะมากหรือน้อยนั้นถูกแล้วหรือไม่คะ2. การทานยาคุมจะทำให้การตรวจครรภ์ผิดพลาดได้หรือไม่คะ3. อาการดังกล่าวมีโอกาสที่จะตั้งครรภ์หรือไม่คะ4. หากตั้งครรภ์การทานยาคุมจะมีผลกับเด็กรึป่าวคะขอบพระค่ะ
สวัสดีครับจากที่กล่าวมา การใช้ยาคุมกำเนิดเพื่อปรับฮอร์โมนเพศนั้นจะช่วยทำให้ฮอร์โมนเพศหญิงที่ไม่สมดุลกลับมาปกติ หรือ คาดเดาได้ง่ายขึ้นเป็นหลัก ซึ่งโดยทั่วไปก็มักจะเริ่มในวันแรกๆ ของวันที่มีประจำเดือนครับ กระนั้น ก่อนจะเริ่มใช้ยา ก็ควรจะแน่ใจว่าไม่มีการตั้งครรภ์ หรือ ควรตรวจการตั้งครรภ์เพื่อยืนยันก่อนครับการรับประทานยาคุมกำเนิดไม่ได้มีผลต่อการตรวจการตั้งครรภ์ครับ เพราะชุดการตรวจตั้งครรภ์จะตรวจระดับฮอร์โมนเอชซีจี (HCG) ซึ่งจะสร้างจากไข่ที่มีการปฏิสนธิแล้วเท่านั้น ไม่ได้มีอยู่ในยานี้ จึงไม่ได้ทำให้ผลผิดพลาดแต่อย่างใดครับหากตรวจแล้ว ผลการตั้งครรภ์เป็นลบ คือ ขึ้นขีดเดียว ก็ไม่น่ามีการตั้งครรภ์นะครับ เพราะชุดตรวจมีความถูกต้องราว 98-99% กระนั้น อาการเวียนหัว คลื่นไส้ ดังกล่าวก็อาจเกิดจาก โรคน้ำในหูไม่เท่ากัน โรคไมเกรน หรือ โรคกระเพาะอักเสบ มากกว่าครับ ซึ่งหากมีอาการเหล่านี้อยู่ ก็ควรพบแพทย์เพื่อตรวจรักษาดีกว่าครับสุดท้ายนี้ หากมีการใช้ยาคุมกำเนิดตอนตั้งครรภ์ จะทำให้เสี่ยงกับภาวะตั้งครรภ์นอกมดลูก คลอดก่อนกำหนด ทารกน้ำหนักตัวน้อย เป็นต้นครับ จึงไม่ควรใช้ยานี้ในช่วงตั้งครรภ์ แต่ดังที่กล่าวไปว่า ผลการตั้งครรภ์เป็นลบ ณ ตอนนี้ จึงยังไม่น่ามีการตั้งครรภ์ครับ